**REPUBLIKA SRBIJA**

**NARODNA SKUPŠTINA**

**BIBLIOTEKA NARODNE SKUPŠTINE**

**Tema: Finansijska podrška nacionalnoj kinematografiji**

**Datum: 04.06.2015.**

**Br. 04/2015**

**Ovo istraživanje je uradila Biblioteka Narodne skupštine za potrebe rada narodnih poslanika i Službe Narodne skupštine. Za više informacija molimo da nas kontaktirate putem telefona 3026-532 i elektronske pošte** [***istrazivanja@parlament.rs*.**](mailto:istrazivanja@parlament.rs) **Istraživanja koja priprema Biblioteka Narodne skupštine ne odražavaju zvanični stav Narodne skupštine Republike Srbije.**

**SADRŽAJ**

[AUSTRIJA 3](#_Toc422227336)

[BELGIJA 3](#_Toc422227337)

[ITALIJA 4](#_Toc422227338)

[MAĐARSKA 6](#_Toc422227339)

[NEMAČKA 7](#_Toc422227340)

[SLOVAČKA 8](#_Toc422227341)

[FRANCUSKA 9](#_Toc422227342)

[UJEDINjENO KRALjEVSTVO 10](#_Toc422227343)

Zakon o kinematografiji ("Sl. glasnik RS", br. 99/2011***,*** 2/2012 - ispr. i 46/2014 - odluka US- dalje:Zakon), koji je stupio na snagu 4.1.2012. godine, a primenjuje se od 5.7.2012. godine, detaljno uređuje opšti interes u oblasti kinematografije, način ostvarivanja opšteg interesa u oblasti kinematografije, kao i druga pitanja od značaja za obavljanje kinematografskih delatnosti. Pored toga, Zakon predviđa formiranje baze podataka kao osnove za utvrđivanje strategije razvoja domaće kinematografije i preduzimanje konkretnih mera ekonomske i kulturne politike u oblasti kinematografije.

Članom 10. Zakona precizira se opšti interes u kinematografiji, jer je to osnov za finansiranje iz republičkog budžeta, s obzirom da je ustavna obaveza Republike Srbije da finansira opšti interes.

Član 7. Zakona se odnosi na podsticanje stranih producenata da proizvode svoje filmove u našoj zemlji, što se čini u formi povraćaja do 20% od uloženih sredstava, što je inače praksa u zemljama u okruženju. Time se stvara ambijent za razvoj filmske industrije i uopšte privlačenje stranih investicija. Radi podsticanja stranih producenta da u Republici Srbiji proizvode strana kinematografska i koprodukciona dela, stranom producentu isplaćuju se iz budžeta Republike Srbije, u skladu sa sredstvima obezbeđenim u budžetu Republike Srbije, do 20% ukupno utrošenih sredstava za snimanje filma na teritoriji Republike Srbije, u skladu sa posebnim aktom Vlade.

Jedno od najvažnijih pitanja koje Zakon uređuje odnosi se utvrđivanje pozicije Filmskog centra Srbije, kao ustanove kulture koja je zadužena za obavljanje stručnih poslova u oblasti kinematografije i razvoj filma (članovi 13-18. Zakona). Filmski centar praktično preuzima obavezu koju je ranije imalo Ministarstvo u domenu finansiranja i sufinansiranja projekata proizvodnje domaćih filmova. Suština je u tome da Filmski centar formira komisiju koja utvrđuje predlog odluke na javnom konkursu, dok Upravni odbor Filmskog centra donosi odluku na osnovu ovog predloga, a Ministarstvo predstavlja drugostepeni organ ukoliko se neko žali na ovu odluku.

Takođe, Zakon reguliše izvore finansiranja razvoja domaće kinematografije. Prvi izvor finansiranja (pored republičkog budžeta) odnosi se i na pokrajinski i budžet lokalnih samouprava, koje imaju mogućnost (ne i obavezu) finansiranja razvoja domaće kinematografije.

Sredstva iz člana 19. Zakona namenjena podsticanju domaće kinematografije, osim sredstava koja se obezbeđuju iz budžeta Republike Srbije, uplaćuju se na poseban račun Centra. Na taj način se stvaraju mogućnosti da se nepotrošena sredstva koja su za jednu godinu odvojena u svrhu razvoja domaćeg filma, ne moraju vraćati u budžet. Naime, poznato je da se jedan film ne može završiti u toku jedne godine, pa je ranije bio problem, šta sa novcem koji je za ovu svrhu bio izdvajan iz budžeta, a koji se ne potroši do kraja godine.

U pregledu koji sledi izložena je politika finansiranja i podsticanja domaće kinematografije u Austriji, Belgiji, Italiji, Mađarskoj, Nemačkoj, Slovačkoj, Francuskoj i Ujedinjenom Kraljevstvu.

# AUSTRIJA

U Austriji je finansijska podrška nacionalnoj kinematografiji organizovana, s obzirom na državno uređenje, na dva nivoa. Na federalnom nivou postoji Austrijski filmski institut, a na lokalnom nivou postoji više fondova za podršku filmu: Bečki filmski fond, Kino Tirol, Kino Štajerska, Koruška filmska komisija itd.

Austrijski filmski institut je nacionalno telo, podržano od strane Federalne vlade koja je ujedno i nadležna za nadzor nad njegovim radom. Pravni osnov za njegovo osnivanje je Zakon o finansiranju austrijskog filma[[1]](#footnote-1) iz 1980. godine. Osnovan je kako bi pružao finansijsku podršku austrijskom filmu s posebnim ciljem jačanja austrijske filmske industrije i kreativnog umetničkog aspekta austrijskog filma koji je preduslov za njegov uspeh u zemlji i inostranstvu. Institut je pravno lice sa svojstvom subjekta javnog prava i sa sedištem u Beču. Sastavljen je od nadzornog odbora i projektne komisije. Nadzorni odbor, između ostalog, određuje smernice finansiranja, donosi relevantna podzakonska akta, donosi procenu godišnjeg budžeta i evaluira ciljeve finansiranja. Odbor se sastoji od predstavnika nekoliko saveznih ministarstava, predstavnika Federalne advokatske kancelarije, članova sindikata i Privredne komore, kao i pet stručnih predstavnika iz austrijske filmske industrije. Projektna komisija odlučuje o podnetim projektima za finansiranje filmskih ostvarenja. Komisija se sastoji od pet eksperata (direktor i četiri člana) a sastaje se četiri puta godišnje kako bi odlučivala o podnetim projektima.

Sredstva kojima Institut raspolaže za finansiranje nacionalne kinematografije su iz budžeta, a finansijska godina traje koliko i kalendarska godina. Pored projektnog finasiranja postoji i automatsko finansiranje na osnovu broja izvođenja, tzv. finansiranje na osnovu referenci. Da bi film bio referentan i dobio finansijsku podršku Austrijskog filmskog instituta mora da ostvari umetnički i ekonomski uspeh. Naravno, postoje uslovi koje treba da zadovolji u pogledu dužine trajanja kao i u pogledu sadržaja. Sredstva se koriste kako za nacionalne filmove tako i za koprodukcije sa stranim zemljama.

# BELGIJA

U Belgiji se primenjuje tzv. „poresko sklonište“ kako bi se podstakla proizvodnja audio-vizuelnih dela i filmova. Sistem poreskog skloništa je poreska olakšica koja omogućava belgijskim i stranim kompanijama, koje se osnivaju u Belgiji, da investiranjem u dela namenjena za prikazivanje u bioskopima ili na televiziji smanje svoju oporezivu dobit u poreskoj prijavi. Iz ovakvog sistema se finansiraju belgijski filmovi i kvalifikovane međunarodne koprodukcije.

Sistem uspešno funkcioniše već više od deset godina podstičući stvaranje audio-vizuelnih dela u Belgiji. Za sistem je nadležno Ministarstvo finansija. Pravni osnov za uvođenje ovog sistema je član 194. Zakona o porezu na dobit iz 1992. godine kojim je omogućeno uspostavljanje ovog sistema 2002. godine. Važna reforma ovog sistema je uvedena od januara 2015. godine kako bi se popravila sigurnost za investitore, povećala suma namenjena za produkciju audiovizuelnih dela i uspostavila bolja kontrola sistema koja bi garantovala njegovu održivost u budućnosti. Reformisani sistem uvodi sertifikat poreskog skloništa, odnosno kompanijama se nudi smanjenje poreza na osnovu ulaganja u kvalifikovana audiovizuelna dela. Producenti koji su kvalifikovani od države dobijaju sertifikat. Kvalifikovana audiovizuelna dela su igrani i dokumentarni filmovi bilo koje dužine namenjeni velikom platnu kao i dokumentarne i animirane serije za televiziju i filmovi za televizijsko prikazivanje. Ne postoji ograničenje u pogledu broja kompanija koje učestvuju u proizvodnji kao ni u pogledu visine dobiti od sistema poreskog skloništa dok god obe strane, producent i kompanija, zadovoljavaju uslove. Uslovi koji moraju biti zadovoljeni su različiti:

- producenti moraju biti iz Belgije ili belgijsko predstavništvo strane firme;

- kompanije moraju biti iz Belgije ili belgijsko predstavništvo strane firme, koja nije producentska kompanija ili televizija;

- ukupna uložena suma ne može biti veća od 50% od ukupnog budžeta produkcije;

- samo audiovizuelno delo mora biti odobreno od strane zajednice flamanskog, francuskog i nemačkog govornog područja kao evropsko delo prema evropskoj Direktivi o audiovizuelnim medijskim uslugama bez granica od 10. marta 2010. godine.

Producentska kuća mora da potroši najmanje 90% od ukupne sume u Belgiji za proizvodnju audiovizuelnog dela u roku od 18 meseci ili 24 meseca za animirani film. Za međunarodne koprodukcije važe drugi uslovi.

Flamanske i francuske zajednice u Belgiji takođe imaju svoje komplementarne programe finansijske podrške nacionalnoj kinematografiji.

# ITALIJA

Italija podstiče razvoj filmske industrije u svim oblastima i ohrabruje inicijative za poboljšanje i širenje, na bilo koji način, nacionalne kinematografije, dajući prednost filmovima od značaja za nacionalnu kulturu. Za kulturne i obrazovne svrhe, država osigurava očuvanje nacionalnog filmskog nasleđa i njegovu distribuciju u zemlji i inostranstvu i promoviše studije i istraživanja u filmskoj industriji.

Oblast kinematografije u Italiji je uređena Zakonom o kinematografiji broj 28 od 22. januara 2004. godine[[2]](#footnote-2) i odgovarajućim odlukama i uredbama Ministarstva kulture. Regulatorni okvir o kinimatografiji je dopunjen evropskim standardima i međunarodnim ugovorima o filmu, kao i regionalnim propisima relevantnih institucija administrativnih organa regionalne samouprave Italije.

Sektor za kinematografiju Ministarstva kulture, između ostalog, pruža finansijsku podršku produkciji, distribuciji i javnom prikazivanju kinematografskih dela i finansira inicijative za promociju filmske kulture. Takođe, obavlja i administrativne poslove vezane za poreske olakšice, a obavlja administrativne i računovodstvene provere, inspekcije i kontrole poverenih finansijskih sredstava i stipendija koje dodeljuje Ministarstvo[[3]](#footnote-3).

Za sprovođenje poverenih poslova, Sektor za kinematografiju koristi sredstva koja se za filmske aktivnosti izdvajaju iz Fonda za audiovizuelne umetnosti - Fondo unico per lo spettacolo (FUS). Ovaj Fond je jedini mehanizam Vlade Italije, uspostavljen Zakonom br. 163 iz 1985. godine i kompletno reformisan Zakonom o kinematografiji iz 2004, za finansiranje programa iz oblasti kinematografije, muzike, plesa, pozorišta, cirkusa i sl. Iz ovog Fonda za film se izdvaja određeni procenat, a koji je na primer u 2005. godini bio 18%. Fond služi za dva obilika finansiranja - indirektno i direktno finasiranje. Indirektno se finansiraju produkcija, distribucija i radna i tehnička industrija, a direktna finansijska pomoć je namenjena za javno prikazivanje u vidu bespovratnih sredstava koja se dobijaju na osnovu javnih priznanja, nagrada i dr.

Suština zakonodavnog okvira iz oblasti kinematografije su već pomenuta dva oblika finansiranja kinematografske delatnsti. Direktno finansiranje reguliše Zakon o kinematografiji br. 28, Odluka Ministarstva od 8. februara 2013. godine kao i kriterijumi i principi koje godišnje objavljuje Kinematografska komisija Italije. Da bi se dobila državna pomoć primenjuje se teritorijalna šema i formalna procedura sertifikacije nacionalnosti. Ukratko, film mora biti italijanski i od „kulturnog interesa“ i uslov je da se najmanje 30% budžeta za film potroši u Italiji. Uslov je takođe i da snimanje i korišćenje filmskih studija bude u Italiji. Državljani EU ne podnose zahtev za sertifikat o nacionalnosti. Italijanski državljani se registruju u bazi podataka Ministarstva kulture nakon dobijanja sertifikata.

Indirektno javno finansiranje je uglavnom regulisano Zakonom br. 244/2007, član 1., st. 325-342, i odlukama ministarstava: D.M. 7/5/2009 (Poreska smanjenja za oporezivanje profita filmskih produkcijskih kuća) i D.M. 21/01/2010 (Implementacija odredaba propisa o poreskim kreditima) kojima se odobravaju krediti filmskim produkcijskim i distributerskim kućama.

Na osnovu sporazuma koje je Italija zaključila sa drugim državama, strane produkcijske kuće mogu da učestvuju u proizvodnji koprodukcijskih kinematografskih dela. Ako su zemlje uključene u stvaranje koprodukcijskog dela članice Saveta Evrope, saradnja se ostvaruje na osnovu evropskih standarda i multilateralnih ili bilateralnih ugovora.

# MAĐARSKA

U Mađarskoj postoje dve javne institucije koje podržavaju proizvodnju audiovizuelnih dela u zemlji - Nacionalni medij i Informativno-komunikaciono telo. Ove dve institucije su osnovane na osnovu Zakona o televizijskom emitovanju iz 1996. godine i Zakona o elektronskim komunikacijama. Ove dve javne institucije se finansiraju iz budžeta.

Medijski savet ima važnu ulogu u finansiranju kulture. Između ostalog, on podržava osnivanje novih televizijskih produkcija, održavanje lokalnih medija kao i njihov tehnički razvoj (u to je uloženo 1,23 milijarde forinti u 2015 godini).

Mađarski nacionalni filmski fond (dalje Fond) je osnovan od strane A. Vajne, poverenika Vlade Mađarske za obnovu Mađarske filmske industije. Fond je javna ustanova. Osnovna uloga ovog Fonda koji je u funkciji od 2011. godine je da poveća proizvodnju mađarskih filmova ili koprodukcija i da omogući da mađarski film postigne značajan uspeh na domaćem i međunarodnom nivou.

Uloga Fonda je da pruža finansijsku i stručnu podršku prilikom razvoja scenarija, projekta i proizvodnje dugometražnog igranog filma, pozorišnih, dokumentarnih i animiranih filmova. Takođe, on daje marketinšku podršku filmovima koji su spremni za bioskopski repertoar. Studentskim i diplomskim filmovima daje veliku podršku u vidu finansiranja odnosno omogućavanja snimanja filmova u specijalizovanim filmskim studijima.

Pored pružanja finansijske podrške za različite pozorišne projekte, Fond nudi kreativnu saradnju, stručno znanje i uspostavljanje međunarodnih poslovnih kontakata za nove mađarske filmske produkcije. Studentima filmske umetnosti se pruža prilika da rade na visokobudžetnim igranim filmovima snimljenim u Mađarskoj.

Glavni cilj Fonda je da podrži proizvodnju i distribuciju mađarskih filmova i koprodukcija. On se takođe fokusira na razvoj nacionalne kinematografije i predstavlja Mađarsku na međunarodnim filmskim festivalima. Fond je osnovan je od strane mađarske Vlade.

Na čelu Fonda se nalazi izvršni direktor koga imenuje osnivač. Sastav Upravnog odbora Fonda čini pet istaknutih filmskih stvaralaca koji donose odluku o podršci podnosiocima zahteva. Upravni odbor Fonda je podeljen u sedam odseka i to:

1. Odeljenje za razvoj
2. Odeljenje produkcije
3. Međunarodno odeljenje
4. Odeljenje za finansije
5. Odeljenje za mađarski film (Mafilm)
6. Odeljenje mađarske filmske laboratorije
7. Odeljenje pravne službe.

Fond se finansira od poreskih prihoda ostvarenih od stane Državne lutrije (budžet Fonda za 2015. godinu iznosi 5,1 milijardi foriniti odnosno 16 miliona evra).

# NEMAČKA

S obzirom na federalni sistem u Nemačkoj, podrška nacionalnoj kinematografiji postoji na dva nivoa. Dakle, postoji državna pomoć filmskoj industriji na nacionalnom nivou i relevantna pomoć u 13 od ukupno 16 država (Länder, *nem*.).

Pravni osnov državne pomoći nacionalnom filmu je Zakon o merama podrške nemačkoj filmskoj industriji[[4]](#footnote-4) iz januara 1968. godine. U međuvremenu zakon je više puta menjan a poslednji put 2013. godine. Mere podrške iz ovog zakona sprovodi Agencija za promociju filma (dalje Agencija). Agencija je javna ustanova na saveznom nivou koja podržava sve oblasti nemačke kinematografije. Pored toga što se bavi finansiranjem, Agencija je centralna institucija za nemačku filimsku industriju. Finansira se od tzv. „filmske takse“ koja se, između ostalog, prikuplja i od korisnika proizvoda filmske industrije (bioskopa, video industrije i televizije). Godišnji budžet Agencije je oko 76 miliona evra. Glavni zadatak Agencije je da obezbeđuje mere za promociju nemačkih filmova i unapredi ekonomsku osnovu nemačke filmske produkcije, kao i da podrži ukupne ekonomske interese filmske industrije, poboljša promociju nemačkog filma kako u okviru Nemačke tako i u okviru njenog ekonomskog i kulturnog uticaja u drugim zemljama, te da ujednačeno podržava filmsku industriju na saveznom i državnm nivou. Sredstva kojima raspolaže su namenjena za podršku produkciji dugometražnih i kratkometražnih filmova, distribuciji filmova, bioskopima i digitalizaciji filmske baštine. Od poslednjih izmena zakona sredstva više nisu namenjena za podršku pisanju scenarija, video klubovima, stručnom usavršavanju filmskih stvaralaca, istraživanjima, racionalizaciji i inovacijama. Postoje dva oblika podrške: automatska podrška na osnovu referentnih vrednosti i selektivna podrška prema projektnom principu. Referentne vrednosti su različite za različite vrste filmova i njihovo trajanje. Referentne vrednosti za nemačke igrane filmove u roku od jedne godine od prve bioskopske projekcije se izračunavaju u zavisnosti od iznosa troškova proizvodnje. Kako bi film bio referentan za učešće na festivalima neophodno je da ima najmanje 50.000 posetilaca na projekcijama. Za dokumentarne i dečije filmove period za dostizanje referenci je povećan na tri godine.

Pored Agencije, nemačku kinematografiju pomaže i Savezni poverenik za kulturu i medije. Poverenik je postavljen 1998. godine organizacionom odlukom Saveznog kancelara. On je nadležan za finansiranje različitih kulturnih i filmskih manifestacija kao što su npr. Međunarodni filmski festival u Berlinu, zatim nagradni fond Nemačke filmske akademije u iznosu od 3 miliona evra kao i različite aktivnosti institucija koje se bave očuvanjem kulturnog nasleđa. Sredstva koja se koriste za ove namene iznose oko 130 miliona evra.

# SLOVAČKA

Pod terminom audiovizuelni fond podrazumeva se javna institucija (fond, fondacija, udruženje, savet i slično) koja podržava audiovizuelnu kulturu, industriju i kinematografiju. Takva vrsta institucije podržava projekte kao što su igrana, dokumentarna ili animirana kinematografska dela ili dela koja su prvenstveno namenjena za televizijsko emitovanje.

U Slovačkoj je 2008. godine na osnovu Zakona br. 516/2008 osnovan Audiovizuelni fond (dalje Fond), koji ima status pravnog lica. Fond je javna ustanova koja podržava i pomaže razvoj audiovizuelne kulture i audiovizuelne industrije.

Organi Fonda su: Upravni odbor, Nadzorni odbor i direktor.

Upravni odbor odlučuje o svim pitanjima koja se odnose na Fond, osim ako se odnose na pitanja vezana za nadležnost direktora ili Nadzornog odbora. Predsednik i potpredsednik Upravnog odbora imaju pravo da odlučuju u ime Fonda samostalno. Upravni odbor ima devet članova. Članove Upravnog odbora imenuje i razrešava ministar kulture Republike Slovačke na predlog lica koja rade u oblasti audiovizuelne kulture u Slovačkoj. Mandat člana Upravnog odbora je šest godina. Isto lice može biti imenovano za člana Upravnog odbora najviše u dva uzastopna mandata.

Nadzorni odbor ima obavezu da nadzire da li je rad Fonda u skladu sa zakonom, drugim opšteobavezujućim propisima i internim propisima Fonda. Nadzorni odbor ima tri člana. Upravni odbor imenuje i razrešava dva člana Nadzornog odbora tajnim glasanjem. Ministar imenuje i opoziva jednog člana Nadzornog odbora. Mandat člana Nadzornog odbora traje četiri godine. Isto lice može biti imenovano za člana Nadzornog odbora najviše u dva uzastopna mandata.

Direktor je izvršni organ Fonda, koji usmerava svoje aktivnosti i deluje u njegovo ime u okviru mandata dobijenog od strane Upravnog odbora. Mandat direktora traje pet godina.

Postoji i Stručni odbor koji ne predstavlja deo unutrušnje organizacione šeme Fonda. Stručni odbor čine stručne komisije čiji je zadatak da procenjuju svaku molbu za finanasirenje od strane Fonda, odnosno da li je finansiranje koje vrši Fond u skladu sa propisima i prioritetima koje odobri Upravni odbor. Stručni odbor mora imati najmanje 5 članova (broj članova uvek mora biti neparan) koji se biraju na period od dve godine od strane Upravnog odbora.

Prihodi Fonda sastoje se od :

- priloga Fondu (od strane televizijskog javnog servisa, licenciranih televizija, provajdera, distributera audiovizuelnih dela),

- priloga iz državnog budžeta,

- kamata na depozite koji se nalaze u bankama ili filijalama stranih banaka,

- kamata na osnovu zajma kojim se odobrava korišćenje sredstava iz Fonda,

- naplate ugovornih kazni,

- administrativnih taksi,

- novčanih donacija,

- ostalih prihoda.

Fond obezbeđuje finansijsku podršku za audiovizuelno stvaralaštvo putem:

- poklona - donacija,

- kredita sa rokom otplate ne više od 5 godina,

- stipendija.

O finansiranju podrške audiovizuelnom stvaralaštvu odlučuje direktor Fonda u roku od 60 dana od dana dostavljanja kompletne prijave. Svoju odluku direktor može zasnovati i na osnovu procene ekspertskih komisija.

# FRANCUSKA

U Francuskoj je osnovana posebna nacionalna institucija u čijoj nadležnosti je podrška kinematografiji i drugim umetnostima pokretnih slika kao što su audiovizuelna, video i multimedijalna dela, uključujući i video igre. Nacionalni centar za kinematografiju i pokretne slike (Centre national du cinéma et de l’image animée - CNC) je javna ustanova čiji rad nadzire Ministarstvo kulture i koja ima status pravnog lica i finansijsku autonomiju. Ciljevi rada, organizacija i finansiranje Nacionalnog centra za kinematografiju i pokretne slike regulisani su članovima L. 111-1 - L. 116-5 Zakona o kinematografiji i pokretnim slikama (Code du cinéma et de l'image animée)[[5]](#footnote-5). Nacionalni centar za kinematografiju i pokretne slike upravlja finansijskom podrškom za film i audiovizuelnu industriju koja se finansira prihodima od tri specifična poreza: poreza na bioskopske ulaznice, poreza na televizijske usluge i poreza na video marketing i dematerijalizovani video (DVD i video na zahtev). Prihodi od ova tri poreza se izdvajaju direktno u budžet Nacionalnog centra za kinematografiju i pokretne slike. Svi vidovi finansijske podrške nacionalnoj kinematografiji (za scenario, proizvodnju, distribuciju i izložbe) predstavljeni su na internet sajtu Nacionalnog centra za kinematografiju i pokretne slike.[[6]](#footnote-6)

Postoje i drugi vidovi finansijske podrške, uključujući automatsku podršku za igranu filmsku produkciju.[[7]](#footnote-7)

Francuska je 1993. godine potpisala Evropsku konvenciju o kinematografskoj koprodukciji koja je usvojena 1992. godine.

Postoji i niz drugih akata (uredbi) koji su vezani za temu kinematografije i to:

- Uredba iz 1990. godine koja definiše opšta načela za distribuciju kinematografskih i audiovizuelnih dela od strane urednika televizija;

- Uredba iz 1998. godine koja definiše finansijsku podršku određenim kinematografskim delima koja se prikazuju u bioskopima kao i pružanje finansijske podrške prilikom otvaranja novih bioskopa i njihovoj modernizaciji;

- Uredba iz 1999. godine koja definiše finansijsku podršku filmskoj industriji;

- Uredba iz 2002. godine koja određuje klasifikaciju kinematografskih dela.

# UJEDINjENO KRALjEVSTVO

Vodeća institucija koja pruža podršku nacionalnoj kinematografiji u Ujedinjenom Kraljevstvu je Britanski filmski institut (dalje Institut). Institut distribuira novac od Državne lutrije kako bi finansijski pomogao stvaranje, produkciju i distribuciju filmova. Drugi izvor finansijske podrške koja se takođe realizuje preko Instituta je Ministarstvo kulture, medija i sporta. Ovo ministarstvo je, između ostalog, nadležno za novac koji se iz budžeta izdvaja za film i audiovizuelna dela. Vlada Ujedinjenog Kraljevstva je u periodu od 2012. do 2013. godine odobrila Institutu oko 80 miliona funti ukupne pomoći (odobrena sredstva i fond od lutrije) za podršku razvoju filma u Ujedinjenom Kraljevstvu. Takođe je isplaćeno i 205 miliona funti u vidu poreske pomoći za film. U periodu od 2013. do 2014. godine je isplaćeno 220 miliona funti poreske pomoći koja je investirana u 327 filmova napravljenih u UK.

Sistem poreske pomoći za film je uveden 2007. godine i od tada je šire poznat kao jedan od osnovnih načina finansijske podrške nacionalnoj kinematografiji. Zato je Vlada 2011. godine odlučila da sistem ove vrste pomoći produži na period do kraja 2015. godine. Poslednje izmene sistema su objavljene u državnom budžetu za 2014. godinu sa ciljem da dodatno podstaknu finansiranje filma u UK. Za nacionalne filmove čiji su ukupni troškovi proizvodnje do 20 miliona funti, filmska produkcijska kuća može podneti zahtev za smanjenje ukupnih troškova i do 25% iz fonda poreske pomoći. Za filmove sa ukupnim troškovima koji prelaze 20 miliona funti isplaćuje se 20% od ukupne vrednosti iz fonda poreske pomoći. U Budžetu za 2015. godinu je najavljena namera da se povećaju sredstva na 25% za sve nacionalne filmove bez obzira na vrednost proizvodnje filma.

Sistem poreskih olakšica za podršku filmu u UK jedan od najstimulativnijih sistema poreskih olakšica u svetu i u 2013. godini je, na primer, privukao više od 1 milijarde funti investicija u filmsku industriju. I sama filmska industrija u UK daje značajan doprinos nacionalnoj ekonomiji sa 43.900 radnih mesta i doprinosom od 1,6 miliona funti bruto domaćem proizvodu (za 2012. godinu).

Vlada UK ulaže i do 16 miliona funti za razvoj stručnih veština i inovacija u domenu filmskog stvaralaštva kako bi zadovoljila visoku potražnju, održala svetski poznatu reputaciju filmskih ekipa i nagrađivala talente. Vlada podržava i proizvodnju nezavisnih britanskih filmova iz mnogobrojnih izvora kao što je npr. Fond za ulaganje u kreativne veštine. Pri odlučivanju o finansiranju, a i po ostalim važnim pitanjima, Vlada konsultuje stručnjake iz filmske industrije i na osnovu stručnog mišljenja razvija dalju strategiju pomoći filmskoj industriji.

*Izvori informacija*

Austrian film institute. <http://www.filminstitut.at/en/tasks-and-aims/>

Beauftragte der Bundesregierung für Kultur und Medien - BKM. <http://www.deutsche-kultur-international.de/en/org/organisations/federal-government-commissioner-for-culture-and-media-bkm.html>

Belgian Tax Shelter system, Federal Public Service FINANCE, 2015. <http://koba.minfin.fgov.be/commande/pdf/brochure-tax-shelter-2015-en.pdf>

British Film Institute (BFI). <http://www.bfi.org.uk/film-industry>

British Film Institute (BFI). <http://www.bfi.org.uk/about-bfi/policy-strategy>

**ECPRD Request 2849 - The financial support to the national cinematography (26.05.2015)**

**ECPRD Request 2738 -** Public institutions supporting arts, culture, creative industry, audiovisual culture and cinematography (21.01.2015)

Filmförderungsanstalt (FFA). <http://www.ffa.de/index.php?page=profil&language=_en>,

Uebersicht-Aenderungen. <http://www.ffa.de/downloads/ffg_2014/merkblaetter/Uebersicht-Aenderungen.pdf>

Istraživanje uradile:

Jelena Marković

viši savetnik - istraživač

Ivana Stefanović

viši savetnik - istraživač

1. Film Funding Act: <http://www.filminstitut.at/en/view/files/download/showDownload/?tool=12&feld=download&sprach_connect=246> [↑](#footnote-ref-1)
2. *Legge Cinema* - *D.Lgs. 22 gennaio 2004, n. 28*, prečišćeni tekst zakona dostupan je na italijanskom jeziku na internet adresi: <http://www.cinema.beniculturali.it/direzionegenerale/61/normativa-statale/> [↑](#footnote-ref-2)
3. Ministero dei Beni e delle Attività Culturali e del Turismo - Direzione generale per il Cinema: <http://www.cinema.beniculturali.it/> [↑](#footnote-ref-3)
4. Gesetz über Maßnahmen zur Förderung des deutschen Films - Filmförderungsgesetz – FFG. <http://www.ffa.de/index.php?page=profil&language=_en> [↑](#footnote-ref-4)
5. Zakon o kinematografiji i pokretnim slikama (konsolidovana verzija 16.05.2015.). <http://www.legifrance.gouv.fr/affichCode.do?cidTexte=LEGITEXT000020908868&dateTexte=20150605> [↑](#footnote-ref-5)
6. Nacionalni centar za kinematografiju i pokretne slike. <http://www.cnc.fr/web/fr/cinema> [↑](#footnote-ref-6)
7. Više informacija je dostuono na internet adresi: <http://www.cnc.fr/web/fr/soutien-automatique-a-la-production-de-long-metrage> [↑](#footnote-ref-7)